Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 309/13/6606	Lučenec, 24.7.2013
EEČ : 2-47-135-2013

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20.04.2013 asi o 07.45 hodine na železničnej trati číslo 162 v úseku železničná stanica Kokava nad Rimavicou - železničná stanica Utekáč v kilometrickej polohe 37,1 počas výrubových prác v lesnom poraste v blízkosti železničnej trate pri opilovaní konárov zo spílených stromov zavinil pád dreviny buk na železničnú trať, následkom čoho došlo k vychýleniu koľajnicového pásu železničnej trate do vonkajšej strany a prichádzajúci osobný vlak Os 6603 idúci v smere Kokava nad Rimavicou - Utekáč musel zastaviť a vrátiť sa späť do železničnej stanice Kokava nad Rimavicou a následne došlo k odrieknutiu vlakov osobnej dopravy Os 6603 a Os 6610 dňa 20.04.2013 v čase od 08.06 hod. do 11.50 hod. a zavedeniu zníženej rýchlosti 10 km/h v úseku železničnej trate Kokava nad Rimavicou - Utekáč od 11.50 hod. dňa 20.04.2013 do 14.00 hod. dňa 22.04.2013 a XXXXX XXXXX XXXXX spôsobil škodu vo výške 1.634,21 €.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Oddelenia Železničnej polície PZ v Lučenci sp. zn. KRP-59/Ž-LC-BB-13 z 11.06.2013 bolo podľa § 199 odsek 2 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX za prečin poškodzovania a ohrozovania prevádzky všeobecne prospešného zariadenia podľa § 288 Trestného zákona na skutkovom základe uvedenom vo výrokovej časti tohto uznesenia.  

	Podľa § 216 odsek 1 Trestného poriadku v konaní o prečine môže prokurátor so súhlasom obvineného po vznesení obvinenia do podania obžaloby podmienečne zastaviť trestné stíhanie, ak sa obvinený k trestnému činu priznal a nahradil škodu, pokiaľ bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu. Po splnení týchto podmienok je potrebné prihliadnuť na osobu obvineného, na jeho doterajší život a na okolnosti prípadu. 

	Z vyšetrovacieho spisu vyplýva, že sa obvinený XXXXX k spáchaniu prečinu v plnej miere priznal a svoje konanie oľutoval. Z poštového poukazu - podací lístok z 12.07.2013 vyplýva, že obvinený XXXXX spôsobenú škodu v plnej výške uhradil. 

	Po vyhodnotení všetkých vyššie uvedených skutočností som dospel k záveru, že sú splnené podmienky pre podmienečné zastavenie trestného stíhania tak, ako to vyžaduje ustanovenie § 216 odsek 1 Trestného poriadku, nakoľko sa obvinený k spáchaniu prečinu priznal a spôsobenú škodu v plnej výške uhradil. Bola taktiež splnená podmienka určená hranicou trestnej sadzby, nakoľko zákonodarca za prečin poškodzovania a ohrozovania prevádzky všeobecne prospešného zariadenia podľa § 288 Trestného zákona hrozí trestom odňatia slobody až na 6 mesiacov. Obvinený  XXXXX dal súhlas na podmienečné zastavenie trestného stíhania. 

	V súvislosti s podmienečným zastavením trestného stíhania bolo v zmysle ustanovenia § 216 odsek 2 Trestného poriadku potrebné rozhodnúť aj o skúšobnej dobe, ktorá začne plynúť po právoplatnosti tohto uznesenia.

	Na základe týchto dôvodov som preto rozhodol tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor